Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 956/12/3306	Považská Bystrica, 23.5.2013
EEČ : 2-26-61-2013

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 156 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 650/2005 Zbierky zákonov a výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Považská Bystrica
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 28.06.2012 asi o 17.00 hod. v XXXXX na ul. XXXXX na terase miestnej kaviarne fyzicky napadol XXXXX, bytom XXXXX, XXXXX, tak, že bezdôvodne ho udrel dlaňou po hlave a odišiel preč, následne ho XXXXX dobehol na parkovisku na XXXXX, a keď sa ho opýtal, čo to malo znamenať, obv. XXXXX ho udrel päsťou do tváre, po čom spadol na zem, pričom utrpel trojnásobnú zlomeninu oboch členkov a zadnej hrany píšťaly ľavej dolnej končatiny s posunom úlomkov, ktoré zranenia si vyžiadali práceneschopnosť 2 až 3 mesiace, počas ktorej bol najmenej 8 až 10 týždňov podstatne obmedzený v bežnom spôsobe života čiastočným znehybnením ľavej dolnej končatiny v dolnej časti, a to nemožnosťou samostatného pohybu bez opory, bolestivosťou poranenia, ako aj zdĺhavým procesom rehabilitácie ľavej dolnej končatiny

lebo obvinený nebol v čase činu pre nepríčetnosť trestne zodpovedný

Odôvodnenie:
	Poverený príslušník Obvodného oddelenia PZ XXXXX uznesením č. ORP-726/PU-PB-2012 zo dňa 24.08.2012 podľa § 199 ods. 1 Tr. por. začal trestné stíhanie za prečin ublíženia na zdraví podľa § 156 ods. 1 Tr. zák. a následne vyšetrovateľ Okresného riaditeľstva PZ XXXXX, Odboru kriminálnej polície XXXXX uznesením č. ORP-29/OVK-PB-2013 zo dňa 22.01.2013 podľa  § 206 ods. 1 Tr. por.  vzniesol obvinenie XXXXX za prečin ublíženia na zdraví podľa § 156 ods. 1, ods. 3 písm. c/ Tr. zák. a za prečin výtržníctva podľa § 364 ods. 1 písm. a/ Tr. zák. na tom skutkovom základe, ako je uvedené vo výrokovej časti tohto uznesenia.

	Po skončení prípravného konania mi vyšetrovateľ PZ predložil vyšetrovací spis s návrhom na zastavenie trestného stíhania obv. XXXXX z dôvodu zistenia jeho nepríčetnosti podľa § 215  ods. 1 písm. e/ Tr. por..

	V priebehu vyšetrovania vyšetrovateľ PZ dôsledne zadokumentoval skutkový stav veci, najmä výpoveď obv. XXXXX na č.l. 18-20, pošk. XXXXX na č.l. 21-23, svedka XXXXX č.l. 25, a  zabezpečil znalecký posudok znalca chirurga č.l. 28-40. 

	Z uvedených dôvodov jednoznačne vyplýva, že predmetného skutku sa dopustil obv. XXXXX. 

	V priebehu prípravného konania boli na základe príkazu na vyšetrenie duševného stavu obvineného, vydaného sudcom pre prípravné konanie Okresného súdu XXXXX, pribratí dvaja znalci z odvetvie psychiatrie XXXXX a XXXXX, ktorí po vyšetrení obv. XXXXX v závere znaleckého posudku na č.l. 45-60, konštatovali, že obv. XXXXX trpní závažnou duševnou poruchou Paranoidnou schizofréniou, s chronickým priebehom a postprocesuálnym defektom, v dôsledku ktorej nebol v čase spáchania trestných činov schopný rozpoznať nebezpečenstvo svojho konania pre spoločnosť a v tejto súvislosti nebol ani schopný svoje konanie ovládať. Jeho rozpoznávacie a ovládacie schopnosti v čase spáchania trestných činov boli vymiznuté. 

	Konanie obvineného bolo v čase spáchania skutku prakticky motivované jeho duševnou poruchou a jeho pobyt na slobode podľa znalcov je možné bez adekvátnej liečby považovať z psychiatrického hľadiska za nebezpečný pre spoločnosť. 

	Vzhľadom k aktuálnemu nepriaznivému psychiatrickému stavu obvineného, absencii jeho náhľadu na svoju duševnú poruchu a potrebu užívať psychofarmaká, považujú znalci za vhodné, aby mu bola uložená ochranná psychiatrická liečba v ústavnej forme.

	Jednou z podmienok trestnej zodpovednosti páchateľa je v zmysle § 23 Tr. zák. aj jeho príčetnosť v čase spáchania činu. V prípade, ak páchateľ pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný.

	 Vzhľadom na uvedené skutočnosti možno konštatovať, že obv. XXXXX, aj keď naplnil skutkovú podstatu prečinu ublíženia na zdraví podľa § 156 ods. 1, ods. 3 písm. c/ Tr. zák. a prečin výtržníctva podľa § 364 ods. 1 písm. a/ Tr. zák., v čase činu trpel duševnou poruchou, v dôsledku ktorej nemohol rozpoznať nebezpečnosť svojho konania, a toto konanie ovládať, a preto nie je za svoje konanie trestne zodpovedný.

	Preto som rozhodol tak, ako je uvedené vo výrokovej časti tohto uznesenia

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Tatarka
prokurátor